Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од С. М. од Скопје, поднесена против Решение на Јавното обвинителство на Република Северна Македонија, по предметот Барање за пристап до информации од јавен карактер, на 15.07.2026 година, го донесе следното 

Р Е Ш Е Н И Е 

1. Жалбата изјавена од С. М. од Скопје, поднесена против Решение на Јавното обвинителство на Република Северна Македонија А.бр.03-486/2 од 15.06.2026 година, заведена во Агенцијата под бр.08-232 на 03.07.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган.
2. Решението на Имателот на информации А.бр.03-486/2 од 15.06.2026 година СЕ ПОНИШТУВА.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

С. М. од Скопје, како што е наведено во Жалбата, на 05.06.2026 година поднелa Барање за пристап до информации од јавен карактер до Јавното обвинителство на Република Северна Македонија, со кое побарала “писмен официјален допис“ да и се достави „лично“ следната информација:  
„1. Колку барања, претставки или поднесоци биле поднесени од физички лица до Јавното обвинителство на Република Северна Македонија, за вршење надзор над работата на Вишото јавно обвинителство Скопје поради незадоволство од одлука за отфрлање на кривична пријава?
2. Колку од овие барања, претставки или поднесоци за постапување биле уважени, а колку одбиени?
3. Во колку случаи по извршениот надзор било утврдено неправилно или незаконско постапување на Вишото јавно обвинителство Скопје?
4. Ве замолувам податоците да бидат доставени по години, во табеларен приказ, одделно за:
a. 1.1.2024 – 31.12.2024
b. 1.1.2025 – 31.12.2025
c. 1.1.2026 – 31.05.2026. “  
Постапувајќи по наведеното Барање, Имателот на информации до Барателот доставил Решение А.бр.03-486/2 од 15.06.2026 година со кое Барањето на Барателот делумно го одбива. Во Образложението на Решението е наведено: „...За период кој е предмет на барањето, односно 2024 година, ЈОРСМ постапувало по 591 предмет од уписникот „РО“, од кои 329 поднесоци од физички лица, 17 од правни лиза, 149 од други институции... Во 2025 година ЈОРСМ постапувало по 677 разни други кривични предмети...Податоците за работата на Јавното обвинителства во Република Северна Македонија за 2026 година ќе се обработуваат на почетокот на 2027 година... Во случајов Јавното обвинителство на Република Северна Македонија не располага со конкретно бараните информации, во форма која е наведена во барањето, што всушност претставува барање за креирање, односно создавање нова информација. Поради наведеното не сме во можност да постапиме во овој дел од барањето со давање прецизни податоци.“
Незадоволен од донесеното Решение, Барателот на информации поднел Жалба до Агенцијата, заведена под бр.08-232 на 03.07.2026 година. Во Жалбата меѓу другото е наведено: „...го имаат згрешено и периодот за кој се повикуваат (цела 2026 година, а не само првите пет месеци од 2026, како што е наведено во Барањето)? Во Годишните извештаи за 2024 и за 2025 година (посочени во Решението) воопшто ги нема информациите наведени во Барањето.... Прво, јас барам информација за поднесоци само од физички лица, адресирани до ЈОРМ, во врска со незадоволство од одлука за отфрлање на кривична пријава, и тоа само во однос на Вишото јавно обвинителство Скопје (не барам информации ниту за сите обвинителства во Македонија, ниту барам информација кои други лица поднесувале поднесоци до ЈОРМ ниту пак информација какви се поднесоци според видови на предмети се поднесени – како што ЈОРМ наведува во Решението). – Второ, само за тие конкретни поднесоци, барам информација како е постапено (дали се прифатени или одбиени; а ако биле прифатени, дали е утврдено неправилно или незаконско постапување на Вишото јавно обвинителство Скопје)“. 
Агенцијата со електронски допис бр. 08-232 од 03.07.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
Имателот на информации не одговори на дописот на Агенцијата.
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган, поради следното:
По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што не му ги доставил во целост побараните информации.
Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеи 1, 8, 21 и 22 од истиот Закон, е должен да ја информира јавноста со објавување на податоци од негова надлежност, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информацијата.
Во конкретниот случај, Барателот на информации побарал статистички податоци за поднесени претставки од физички лица за кои Имателот на информации е должен согласно Законот за слободен пристап до информации од јавен карактер транспарентно да му ги достави истите, што во случај Имателот на информации делумно му ги доставува истите. 
Имено, Имателот на информации му доставува статистички податоци за поднесени претставки поради незадоволство од одлуки за отфрлање кривични пријави до Јавното обвинителство на Република Северна Македонија за 2024 година, 2025 година, за 2026 година (му ги доставува за цела година), но не му ги доставува статистичките податоци како што ги бара Барателот, имено, поднесени претставки од физички лица до Јавното обвинителство на Република Северна Македонија, за вршење надзор над работата на Вишото јавно обвинителство Скопје поради незадоволство од одлука за отфрлање на кривична пријава.
Додека во врска со точка 2 и 3  од Барањето, податоците кои се однесуваат за постапувањето по претставките и утврдувањето на неправилности на Вишото јавно обвинителство не Република Северна Македонија воопшто не му ги доставил.
Што се однесува до донесеното Решение на Имателот на информации, Агенцијата му укажува на Имателот на информации дека погрешно утврдил диспозитив, бидејќи во случајот не станува збор за исклучок од Законот за слободен пристап до информации од јавен карактер, како што е предвидено во член 20 став 2 од истиот Законот „решението од став 1 од овој член, со кое барањето делумно или целосно е одбиено задолжително содржи образложение за причините поради кои барањето е одбиено и за резултатите од спроведениот тест на штетност“, за што Агенцијата му укажува на Имателот на информации дека Барање за пристап до информации од јавен карактер може да се одбие само во случај кога станува збор за исклучок од член 6 став 1 од Законот за слободен пристап до информации од јавен карактер, што во конкретниот случај не е предмет на Барањето.
При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019) кој гласи: „Ако имателот на информации позитивно одговори на барањето или ако барањето делумно или целосно го одбие за тоа ќе донесе Решение“ и на Барателот на информации да му ги доставува побараните информации.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.



               Директор,
                                                                                                                          Петар Гајдов

